
****

**Organizačný a rokovací poriadok odbornej poroty Národnej ceny za dizajn 2022**

**Článok I.**

**Úvodné ustanovenia**

1. V súlade so Štatútom súťaže ( ďalej len „Štatút“) a Súťažnými podmienkami Národnej ceny za dizajn 2022 (ďalej len „NCD22"), ktorej vyhlasovateľom je Ministerstvo kultúry Slovenskej republiky (ďalej len „MKSR") a Slovenské centrum dizajnu (ďalej len „SCD“), vydáva SCD tento Organizačný a rokovací poriadok (ďalej len „poriadok"), ktorý upravuje postavenie, úlohy, zloženie, činnosť a spôsob rokovania odbornej poroty pri hodnotení prihlásených prác do súťaže dizajnu Národná cena za dizajn 2022 (ďalej len „súťaž“).
2. Dielo alebo diela do súťaže môžu prihlásiť prihlasovatelia v zmysle Článku 3 Štatútu súťaže Národná cena za dizajn. Dielo alebo diela môže prihlásiť do súťaže aj člen organizačného ~~teamu~~ tímu aktuálneho ročníka NCD, rovnako tak zamestnanec SCD, avšak jeho dielo/diela môžu postúpiť na výstavu na základe výberu odbornou porotou, prípadne byť nominované, ale nemôžu byť v súťaži ocenené cenou.
3. Do súťaže môžu byť prihlásené aj diela, ktoré boli vytvorené v spolupráci v SCD (napr. SCD ako zadávateľ, spolu-vydavateľ a podobne).

**Článok II.**

**Porota**

1. Súťaž vyhodnotí medzinárodná odborná porota (ďalej len „porota“), ktorá má v zmysle Štatútu súťaže minimálne 5 členov. V roku 2022 má porota 7 členov; tvoria ju dizajnérky/dizajnéri a odborníčky/odborníci zo súvisiacich odborov, z ktorých najmenej jedna/jeden je zo zahraničia alebo v zahraničí dlhodobo pôsobí.
2. Kurátor NCD22 prizvaný riaditeľom SCD je v zmysle Štatútu zároveň aj členom poroty.
3. Porotu pre aktuálny ročník vymenúva ministerka/minister kultúry Slovenskej republiky na základe návrhu riaditeľky/riaditeľa organizátora a kurátora/kurátorky aktuálneho ročníka.
4. SCD si vyhradzuje právo v prípade potreby prizvať na zasadnutie poroty ďalšie odborníčky/ďalších odborníkov, ktorí budú mať poradný hlas.
5. Porota si na začiatku zasadnutia zvolí nadpolovičnou väčšinou svojich hlasov svojho predsedu.
6. Predseda poroty má v prípade nerozhodnosti výsledku hlasov rozhodujúci hlas.
7. Porota rozhoduje neverejne a konečné výsledky sú tajné až do ich oficiálneho zverejnenia.
8. Členovia poroty sa zaväzujú dodržiavať  ohľadne výsledkov nominácií, víťazov v jednotlivých kategóriách a ocenených v ostatných cenách mlčanlivosť, a to až do termínu kedy výsledky budú zo strany SCD oficiálne zverejnené.

**Článok III.**

**Priebeh hodnotenia**

1. **Online hlasovanie poroty – 1. kolo**

Porotcom bude vytvorený unikátny/osobný prístup do porotcovského rozhrania, v ktorom prebehne online hlasovanie vo vopred určenom termíne. Spôsobom, kde spôsobom „áno – nie“ posunú/vylúčia diela do druhého kola. Do druhého kola postúpia diela, ktoré dostanú od poroty (v r.2022 – 7 člennej) – štyri, päť, šesť, alebo sedem „áno“ (tzn. s postupom diela budú súhlasiť v roku 2022 aspoň 4 členovia poroty). Tieto diela prihlasovatelia doručia na hodnotenie do 2. kola (zasadnutie poroty).

1. **Zasadnutie poroty – 2. kolo**

* porota na osobnom zasadnutí **v prvom** **kroku** určí **výber diel na výstavu**
* postupujúce dielo na výstavu musí získať aspoň nadpolovičnú väčšinu hlasov poroty
* **v druhom kroku** porota môže určiť maximálne 5 nominácií v každej z kategórií
* pokiaľ kvalita diel z 1. kola nie je v niektorej z kategórií postačujúca, porota nemusí diela nominovať
* nominované dielo/diela v jednotlivých kategóriách musí získať aspoň nadpolovičnú väčšinu hlasov poroty
* **v treťom kroku** porota určí z nominácií víťaza/víťazov v jednotlivých kategóriách
* víťazné dielo/diela v jednotlivých kategóriách musí získať aspoň nadpolovičnú väčšinu hlasov poroty
* porota má právo neurčiť z nominácií víťaza

1. **Víťazné diela/laureáti budú vyhlásení počas Gala večera – odovzdávania ocenení.**

**Článok IV.**

**Výber diel na výstavu**

1. Porota v rámci svojej činnosti zároveň vyberie diela na výstavu.
2. Kurátor výstavy má právo upraviť/doplniť výber diel určených porotou na výstavu z pohľadu koncepcie výstavy.
3. Architekt akceptuje finálny výber kurátora na výstavu ale v prípade, že by sa jednalo o

sériu diel v rámci jednej prihlášky, má architekt právo nepoužiť všetky diela, avšak až po konzultácii s kurátorom výstavy.

**Článok V.**

**Špeciálne ceny**

1. V súťaži sú udelené tiež **Ceny pre osobnosti dizajnu**:
   1. **Cena Etablovaná/ý dizajnér/ka** - udeľuje sa osobnostiam alebo kolektívom za výrazné aktivity v dizajnérskej praxi počas uplynulých dvoch rokov na základe diel prihlásených do jednotlivých kategórií s prihliadnutím na širší kontext ich tvorby. Cena je udeľovaná porotou v spolupráci s kurátorom.
   2. **Cena** **Nový zjav** – udeľuje sa osobnostiam alebo kolektívom za výrazné aktivity v dizajnérskej praxi na začiatku ich kariéry za originalitu a množstvo kvalitných výstupov vytvorených počas posledných dvoch rokov na základe diel prihlásených do jednotlivých kategórií s prihliadnutím na širší kontext ich tvorby. Cena je udeľovaná porotou v spolupráci s kurátorom.
   3. **Cena za dlhodobý kultúrny prínos (Cena Ministerstva kultúry)** v oblasti dizajnu na základe návrhu organizačného tímu a rozhodnutia poroty pre osobnosti alebo kolektívy pôsobiace v oblasti dizajnu za kultúrny a intelektuálny prínos v tejto oblasti: výnimočný počin alebo celoživotné dielo, tvorivú a inovačnú dizajnérsku prácu, teoreticko-kritickú publikačnú činnosť a historiografiu, organizačnú prácu a podporu vzdelávacích projektov a pod. Cena je udeľovaná v spolupráci s Ministerstvom kultúry Slovenskej republiky. Cena môže byť udelená aj in memoriam.
   4. **Cena za dlhodobý hospodársky prínos** **(Cena Ministerstva hospodárstva)** v oblasti dizajnu na základe návrhu organizačného tímu a rozhodnutia poroty. Cena je určená pre osobnosti a firmy tvoriace alebo používajúce dlhodobo dizajn v nadštandardnej miere a kvalite s dôrazom na jeho hospodársky prínos: systematická aplikácia dizajnu vo firemnej stratégii oceneného, výnimočné riešenia v dizajne, ktoré prispeli k zlepšeniu hospodárskych výsledkov a konkurencieschopnosti oceneného a pod. Cena je udeľovaná v spolupráci s Ministerstvom hospodárstva Slovenskej republiky.
2. Návrhy na ceny pre osobnosti za dlhodobý prínos podľa odseku 2 písmena c) a d) zostavuje organizačný tím v období pred zasadnutím poroty a predkladá ich počas jej zasadnutia na posúdenie. Porota súťaže rozhodne o udelení, alebo neudelení ceny za dlhodobý prínos a svoj výsledok oznámi prostredníctvom organizátora príslušnému ministerstvu. Cenu za dlhodobý kultúrny prínos v oblasti dizajnu oznámi Ministerstvu kultúry Slovenskej republiky. Cenu za dlhodobý hospodársky prínos v oblasti dizajnu oznámi Ministerstvu hospodárstva Slovenskej republiky.
3. Porota môže udeliť po dohode s organizačným tímom aj špeciálne uznania.
4. Vyhlasovatelia si vyhradzujú právo niektorú z cien neudeliť, buď na základe odporúčania poroty alebo rozhodnutia príslušných ministerstiev.

**Článok VI.**

**Záverečné ustanovenia**

Tento Organizačný a rokovací poriadok odbornej poroty Národnej ceny za dizajn 2022 nadobúda účinnosť dňom 20. júna 2022.

Mgr. art. Maroš Schmidt

riaditeľ Slovenského centra dizajnu